钦定古今图书集成/方舆汇编/职方典/第1283卷 > 《道州民》〈美贤臣遇明主也〉白居易
## 钦定古今图书集成/方舆汇编/职方典/第1283卷 > 《道州民》〈美贤臣遇明主也〉白居易

道州民多侏儒，长者不过三尺馀。市作矮奴年进送，
号为道州任土贡。任土贡，宁若斯？不闻使人生别离，
老翁哭孙母哭儿。一自阳城来守郡，不进矮奴频诏
问。城云：“臣按《六典书》，任土贡有不贡无。道州水土所
生者，只有矮民无矮奴。”吾君感悟玺书下，岁贡矮奴
宜悉罢。道州民，老者幼者何欣欣？父子兄弟始相保，
从此得作良人身。道州民，民到于今受其赐。欲说使
君先下泪，仍恐儿孙忘使君，生男多以阳为字。